อสังหาฯรับเหมาดาหน้าขายหุ้นกู้ยิ้มดอกเบี้ยถูกลง
ธุรกิจบ้านรับเหมา แห่ระดมขายหุ้นกู้ SIRIAP ยิ้มขายล่าสุดดอกเบี้ยถูกลง ส่วน CK เตรียมขาย 2,000 ล้าน
6 มิ.ย. 2555

ธุรกิจบ้านรับเหมา แห่ระดมขายหุ้นกู้ SIRIAP ยิ้มขายล่าสุดดอกเบี้ยถูกลง ส่วน CK เตรียมขาย 2,000 ล้าน
นายภูมิพัฒน์ สินาเจริญ ผู้ช่วยกรรมการผู้อำนวยการสายการเงินและบัญชี บริษัท เอเชี่ยน พร็อพเพอร์ตี้ ดีเวลลอปเม้นท์ (AP) เปิดเผยว่า บริษัทจะเสนอขายหุ้นกู้วงเงิน 1,200 ล้านบาท ให้กับนักลงทุนเฉพาะเจาะจง (พีพี) ซึ่งจะให้ผลตอบแทนในอัตรา 4.49% ต่อปี 
“หุ้นกู้ชุดนี้มีต้นทุนดอกเบี้ยที่ถูกลงเมื่อเปรียบเทียบกับการขายที่ผ่านมา ส่วนหนึ่งคือดอกเบี้ยในระบบลดลงและอันดับความน่าเชื่อถือของบริษัทแข็งแกร่งขึ้น โดยล่าสุดอยู่ที่ A ส่วนเงินที่ได้จะนำมาคืนหนี้หุ้นกู้ชุดเดิมและจะนำไปใช้ขยายกิจการ” นายภูมิพัฒน์ กล่าว
นายวันจักร บุรณศิริ ประธานผู้บริหารฝ่ายปฏิบัติการ บริษัท แสนสิริ (SIRI) กล่าวว่า บริษัทขายหุ้นกู้ 1,000 ล้านบาท เสร็จสิ้นแล้วและต้นทุนดอกเบี้ยที่ได้ถือว่าถูกลงเช่นกัน ซึ่งขณะนี้ต้นทุนรวมของบริษัทเฉลี่ยอยู่ที่ 5.2% จาก 5.4% และในโครงสร้างเงินกู้ทั้งหมดมีหุ้นกู้สัดส่วน 50% 
นายประเสริฐ แต่ดุลยสาธิต กรรมการและผู้ช่วยกรรมการผู้จัดการ บริษัท พฤกษา เรียลเอสเตท (PS) กล่าวว่า ช่วงครึ่งปีหลังจะขายกู้วงเงินไม่เกิน 5,000 ล้านบาท เพื่อชำระคืนหนี้หุ้นกู้เดิมที่จะครบกำหนดในช่วงครึ่งแรกปีนี้
ด้านบริษัท ทริสเรทติ้ง ประกาศจัดอันดับความน่าเชื่อถือหุ้นกู้ชุดใหม่ของบริษัท ช.การช่าง (CK) วงเงิน 2,000 ล้านบาท ที่ BBB